ጠቅላይ ሚኒስትር ኃይለማሪያም ከመንግሥታቱ ድርጅት ምክትል ዋና ጸሃፊ ጋር በጁሃንስበርግ መከሩ
– ጠቅላይ ሚኒስትር ኃይለማሪያም ደሳለኝ ከመንግሥታቱ ድርጅት ምክትል ዋና ፀሃፊ ዣን ኤሊሴ ጋር በወቅታዊና ቀጣናዊ ጉዳዮች ዙሪያ ዛሬ በጁሃንስበርግ መከሩ።በመጪው ሀምሌ በአዲስ አበባ የሚካሄደው ዓለም አቀፍ የፋይናንስ ጉባዔ ቅድመ ዝግጅት፣ የደቡብ ሱዳን የሠላም ድርድርና የሶማሊያ የፀጥታ ሁኔታ የምክክሩ ዋና ነጥቦች እንደሆኑ ኢዜአ ከሥፍራው ዘግቧል።ጠቅላይ ሚኒስትር ኃይለማሪያም በዚሁ ጊዜ ኢትዮጵያ ጉባዔውን በስኬት ለማስተናገድ የሚያስችል በቂ ዝግጅት ማድረጓን አረጋግጠዋል።የመንግሥታቱ ድርጅት ምክትል ዋና ፀሃፊ ጃን ኤሊሴ በበኩላቸው ኢትዮጵያ በአፍሪካ ሠላምና መረጋጋት ለማስፈን እየተጫወተችው ያለውን ሚና አድንቀዋል።ውይይቱን የተከታተሉት የውጭ ጉዳይ ሚኒስትር ዶክተር ቴድሮስ አድሓኖም እንደገለጹት ጉባዔው ታዳጊና የበለጸጉ አገራት የሚደራደሩበት የፋይናንስ ሥርዓት ለመፍጠር የሚያስማማ ሀሳብ ይዞ የሚቀርብ ነው።ጠቅላይ ሚኒስትር ኃይለማሪያም ከጃን ኤሊሴ ጋር ያደረጉት ምክክርም ይኸው ጉዳይ ስኬታማ በሚሆንበት ዙሪያ ያነጣጠረ እንደነበር ነው የውጭ ጉዳይ ሚኒስትሩ የገለጹት።የደቡብ ሱዳንን የእርስ በርስ ግጭትም በአፋጣኝ ፖለቲካዊ መፍትሄ እንዲያገኝ የኢትዮጵያ ሚና ተጠናክሮ በሚቀጥልበት ሁኔታ ላይ መምከራቸውን ገልጸዋል።ለዓመታት ሠላም ርቋት የቆየችውና አሁኑ አሁን አንፃራዊ የሠላም መሻሻሎችን እያሳየች የመጣችው ሶማሊያም ሌላዋ የውይይቱ አጀንዳ እንደነበረች ነው ዶክተር ቴድሮስ የተናገሩት።ሦስተኛው ዓለም አቀፍ የፋይናንስ ጉባዔ ከመጪው ሐምሌ 6 እስከ 9 ቀን 2007 ዓ.ም በአዲስ አበባ እንደሚካሄድ ይጠበቃል።እንደ ኢዜአ ዘገባ ጠቅላይ ሚኒስትር ኃይለማርያም ደሳለኝ በ25ኛው የአፍሪካ ኅብረት የመሪዎች ጉባዔ ለመሳተፍ ነበር ባለፈው ዓርብ ወደ ደቡብ አፍሪካ ጁሃንስበርግ ያመሩት።